CELEX: 62019TN0189
Language: lt
Date: 2019-04-03 00:00:00
Title: Byla T-189/19: 2019 m. balandžio 3 d. pareikštas ieškinys byloje Haikal/Taryba

3.6.2019   
            
            
               LT
            
            
               Europos Sąjungos oficialusis leidinys
            
            
               C 187/82
            
         
      2019 m. balandžio 3 d. pareikštas ieškinys byloje Haikal/Taryba
      (Byla T-189/19)
      (2019/C 187/89)
      Proceso kalba: bulgarų
      
         Šalys
      
      
         Ieškovas: Maen Haikal (Damaskas, Sirija), atstovaujamas advokato Stanislav Koev
      
         Atsakovė: Europos Sąjungos Taryba
      
         Reikalavimai
      
      Ieškovas Bendrojo Teismo prašo:
      
                  —
               
               
                  pripažinti visą šį ieškinį priimtinu ir pagrįstu, taip pat pripažinti tinkamais visus jame išdėstytus teisinius pagrindus;
               
            
                  —
               
               
                  pripažinti, kad ginčijamus teisės aktus galima iš dalies panaikinti;
               
            
                  —
               
               
                  panaikinti 2019 m. sausio 21 d. Tarybos įgyvendinimo sprendimą (BUSP) 2019/87, kuriuo įgyvendinamas Sprendimas 2013/255/BUSP dėl ribojamųjų priemonių Sirijai, kiek jis taikomas Maen Haikal;
               
            
                  —
               
               
                  panaikinti 2019 m. sausio 21 d. Tarybos įgyvendinimo reglamentą (ES) 2019/85, kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje, kiek jis taikomas Maen Haikal;
               
            
                  —
               
               
                  priteisti iš Europos Sąjungos Tarybos visas ieškovo bylinėjimosi išlaidas, honorarus ir kitas su jo gynyba susijusias išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi septyniais pagrindais.
      
                  1.
               
               
                  Pirmasis ieškinio pagrindas: Tarybai tenkančios pareigos motyvuoti pažeidimas — Europos žmogaus teisių ir pagrindinių laisvių apsaugos konvencijos (EŽTK) 6 straipsnis, Sutarties dėl Europos Sąjungos veikimo (SESV) 296 straipsnis ir Europos Sąjungos pagrindinių teisių chartijos 41 straipsnis.
               
            
                  2.
               
               
                  Antrasis ieškinio pagrindas: teisėtumo ir nusikalstamos veikos ir bausmės proporcingumo principų pažeidimas — Europos Sąjungos pagrindinių teisių chartijos 49 straipsnis.
               
            
                  3.
               
               
                  Trečiasis ieškinio pagrindas: pagrindinės teisės į veiksmingą teisminę apsaugą pažeidimas — EŽTK 6 ir 13 straipsniai, SESV 215 straipsnis ir Europos Sąjungos pagrindinių teisių chartijos 41 ir 47 straipsniai.
               
            
                  4.
               
               
                  Ketvirtasis ieškinio pagrindas: Tarybos padarytos vertinimo klaidos.
               
            
                  5.
               
               
                  Penktasis ieškinio pagrindas: teisės į nuosavybę, proporcingumo principo ir ekonominės veiklos laisvės principo pažeidimas — EŽTK papildomo protokolo 1 straipsnis ir Europos Sąjungos pagrindinių teisių chartijos 17 straipsnis.
               
            
                  6.
               
               
                  Šeštasis ieškinio pagrindas: teisės į normalias gyvenimo sąlygas pažeidimas — Europos Sąjungos pagrindinių teisių chartijos 2 ir 4 straipsniai ir Jungtinių Tautų Visuotinės žmogaus teisių deklaracijos 3 ir 25 straipsniai.
               
            
                  7.
               
               
                  Septintasis ieškinio pagrindas: šiurkštus teisės į gerą vardą pažeidimas — EŽTK 8 straipsnis ir 10 straipsnio 2 dalis.